DRUŠTVO BIVŠIH STUDENATA, NASTAVNIKA I PRIJATELJA

MEDICINSKOG FAKULTETA SVEUČILIŠTA U ZAGREBU

AMAMUZ

ALMAE MATRIS ALUMNI MEDICINAE UNIVERSITATIS ZAGRABIENSIS

Zagreb, 20. siječanj 2020.

IZVOD IZ ZAPISNIKA

godišnje skupštine Društva bivših studenata i prijatelja Medicinskog fakulteta Sveučilišta u Zagrebu (AMAMUZ - Almae matris alumni Medicinae Universitatis zagrabiensis) održane 18. Prosinca 2019. u dvorani Miroslav Čačković Medicinskog fakulteta Sveučilišta u Zagrebu, Šalata 3, s početkom u 16,30 sati.

Dnevni red

1. Izvješće predsjednika, tajnika i rizničara Društva

2. Izbor članova upravnog odbora, tajnika, rizničara i predsjednika Društva

3. Prijedlozi za rad društva u 2020.

4. Razno

Prisutno: 46 članova

Ad 1.1 Izvješće predsjednika

U razdoblju od posljednje godišnje skupština održane 29. veljače 2019. (za 2018. godinu) Upravni odbor Društva bavio se mobiliziranjem članstva i unapređenjem sustava njegovog registriranja. Nedavno nam je dodijeljena administrativna pomoć od nekoliko sati tjedno, što će za sad biti posve dovoljno. U tu nam je svrhu dodijeljen Berislav Išgum sa Katedre za statistiku, epidemiologiju i medicinsku informatiku, koji je već preuzeo brigu oko registra članstva. To nam je omogućilo da poradimo na privlačenju naših alumna, nastavnika i prijatelja našeg fakulteta, da se učlane u Društvo. O stanju u vezi s članstvom izvijestit će tajnik društva.

Neprestano treba podsjećati na važnost alumni udruga za razvitak i napredovanje većine sveučilišta i fakulteta. Alumni su „proizvod“ fakulteta i zrcalo (ogledalo) njegove uspješnosti i pokazatelji njegove vrijednosti barem jednako kao i znanstvena produkcija. Stoga je dobar i trajni kontakt sa svojima alumnima preduvjet za povećanje njegovog ugleda. Ako „proizvod“ ne bude zanimljiv „korisnicima“ – zdravstvu, pacijentima i stanovništvu – u zemlji i svijetu bit će to znak potrebe za poboljšanjima. Za praćenje odjeka znanstvenog i stručnog rada fakulteta postoje već uhodani sustavi ocjene, a ocjeni učinkovitosti nastavnog njegovog rada mogu puno pridonijeti alumni, ako su s njim u dobrom kontaktu. Zbog toga ćemo pod točkom 4. dnevnog reda uz neke prijedloge Upravnog odbora zamoliti članstvo, da svojim idejama i prijedlozima pomognu, da taj kontakt ojačamo. Procesu u mnogome mogu pridonijeti nastavnici svojim učlanjenjem u AMAMUZ, kao i podsjećanjem studenata na postojanje Društva i njegovu ulogu u životu fakulteta.

I uvjeti rada postepeno nam se poboljšavaju. Ured Društva preseljen je u novu novouređenu prostoriju na prvom katu bivše ORL klinike u zgradi Šalata 4, opremljenom već prije nabavljen novom opremom, što je već prije financirao fakultet. Iz izvješća rizničara bit će jasno i zašto. To je sada, nadamo se, rješenje smještaja Društva za dulje vrijeme. Ovo nam je, naime, već treća prostorija namijenjena za smještaj Društva.

Ad 1.2 Izvješće tajnika

Na ovogodišnjoj promociji podijelili smo našim novim alumnima letak (na grafičkoj kvaliteti kojeg još treba poraditi) s kratkim informacijama o Društvu i uputama, kako da se učlane. Također smo se preko interneta na sličan način obratili i nastavnicima našeg fakulteta, da oni svojim učlanjenjem u Društvo posluže kao primjer ostalima. Iznenadio nas je vrlo dobar odaziv i kod tek diplomiranih doktora i kod nastavnika, a prijave stalno pomalo pristižu.

Ad 1.3 Izvješće rizničara

U protekloj 2019. godini, kao uostalom i svih proteklih godina od osnutka AMAMUZ-a, nije bilo nikakvog priljeva sredstava na račun Društva. Društvo također nije imalo bilo kakvih izdataka.

Ad 2. Izbor Članova Upravnog odbora te predsjednika,

dopredsjednika, tajnika i rizničara Društva

Iznijet je prijedlog Upravnog odbora Društva, da se članovi Upravnog odbora kao i predsjednik, dopredsjednik, tajnik i rizničar ponovno izaberu za slijedeće izborno razdoblje uz jednu promjenu. Naime, Statut Društva predviđa mogućnost jednog reizbora pa je prijedlog Upravnog odbora u skladu sa Statutom Društva. Predložena promjena odnosi se na tajnika Društva. Prema Statutu tajnik je član Upravnog odbora, što smo propustili uvažiti na prošlim izborima i Prof.dr.sc. Anu Borovečki izabrali za tajnika, ali ne kao člana Upravnog odbora. Nedugo prije Godišnje skupštine ukazala se prilika da tu pogrešku ispravimo. Naime, član dosadašnjeg Upravnog odbora Prof.dr.sc. Niko Zurak odlučio je povući se iz svih aktivnosti pa se zahvalio na članstvu u Upravnom odboru. Tako je nastala mogućnost, da se Prof. Zurak jednostavno zamijeni s Prof. Borovečki. Kako nije bilo drugih prijedloga niti protuprijedloga, pristupilo se glasanju. Prijedlog Upravnog odbora jednoglasno je prihvaćen pa će stoga u slijedećem mandatnom razdoblju Upravni odbor biti u slijedećem sastavu:

akademik Marko Pećina

akademik Ivica Kostović

Prof.dr.sc. ŽeljkoMetelko

Prof.dr.sc. Davor Ježek

Prof.dr.sc. Nada Čikes - dopredsjednica

Prof.dr.sc. Želimir Bradamante – rizničar

Prof.dr.sc. Ana Borovečki – tajnik

Prof.dr.sc. Zvonko Šošić- predsjednik

Prof.dr.sc. Davor Solter

Prof.dr.sc. Ivan Damjanov

Prof.dr.sc. Ante Pađen

Ad 3. U ovoj točci predsjednik je u kratkom uvodu dao pregled mogućih aktivnosti alumni udruge na temelju primjera s vodećih svjetskih sveučilišta te ideja proizašlih iz rasprave na Upravnom odboru Društva. Udruge se, osim prikupljanja značajnih sredstava za svoja sveučilišta, bave organiziranjem predavanja i rasprava o stručnim i znanstvenim temama, proslava značajnih godišnjica, susreta generacija, izleta, volontiranja i još mnogo raznih drugih aktivnosti. Također redovito imaju rubrike: „istaknuti alumni“, „mogućnosti zapošljavanja/oglašena radna mjesta“, „nađi svog/ju kolegu/icu“ i dr.

Od svih tih aktivnosti neke se kod nas već provode niz godina. Na primjer, Hrvatski liječnički zbor već preko 200 godina putem svojih društava organizira predavanja i rasprave pretežno o stručnim temama, dok Medicinska akademija Hrvatskog liječničkog zbora organizira to za znanstvene teme. Tu su još i STUDMEF i Centar za planiranje zanimanja u biomedicini i zdravstvu, koji vrlo aktivno surađuju sa studentima i bivšim studentima. Tako je prostor za djelovanje Društva dosta sužen, ali još ima dosta toga za čime postoje potrebe, a slabo je ili nikako pokriveno.

Uvijek aktuelne teme iz područja medicinske nastave bilo bi vrlo korisno raspravljati s alumnima, koji u svojoj praksi osjete što im je tijekom studiranja bilo najkorisnije, za koja se područja ne osjećaju dovoljno kompetentni, koje su im nastavne metode bile najprihvatljivije i još mnogo toga, što bi bilo korisno na svim nivoima nastave.

Odmah bi mogli pokrenuti, u većini alumni društava prisutnu, rubriku „Istaknuti alumni“. Mole se stoga prilozi članstva, katedri i pojedinaca, a o uvrštenju će odluke donijeti Upravni odbor Društva.

U dogledno ćemo vrijeme pokušati organizirati volontiranje u koliko budu postojale potrebe i interes članova.

Za izlete su potrebna sredstva pa smo do sada organizirali tek jedan – posjet Vukovarskoj bolnici - , a troškove je u potpunosti snosio fakultet.

AD 4. Članovi su zamoljeni, da prema potrebi povremeno u pristupnici ažuriraju svoje podatke na primjer dostignuti akademski stupanj, promjenu radnog mjesta, novu e-mail adresu, broj telefona, adresun stanovanja i drugo prema nahođenju, što međutim, osim e-mail adrese, nije obavezno. Također treba razmisliti o iznosu članarine. Na jednoj od prethodnih skupština određena je članarina u iznosu od 100 kuna, ali čini se da je to previše, pa se predlaže simbolična članarina od 50 kuna, kako bi se mogle izraditi iskaznice Društva. Naime, prikupljanje članarine je zakonska obaveza, a neplaćanjem se prestaje biti član društva, a samim tim prestaje i postojanje društva uz sankcije za odgovorne.

Supštima je zaključena u 17.45 sati uz parafrazu poznate izreke J.F.Kenedy-a: „Ne pitajte što vaša alumni udruga može učiniti za vas, nego što vi možete učiniti za svoju alumni udrugu“.

Zapisnik sastavila:

Prof dr.sc. Ana Borovečki Prof dr.sc. Zvonko Šošić

Tajnik Društva Predsjednik Društva